‘‘মহেন্দ্র বাহুবলীকো জিনা হোগা’’ যেমন জোর গলায় শিবগামী চেঁচিয়ে বলেছিলেন, তেমনই অসীম শক্তিতে বাহুবলীর আদ্যপান্ত লড়ে গিয়েছেন কাটাপ্পা। অনেকেই ইতিমধ্যেই ‘বাহুবলী’র দু’টি সিকোয়েলই দেখে ফেলেছেন। তাঁরা জানেন, অমরেন্দ্র বাহুবলীর জন্ম থেকে শুরু করে, ভল্লালদেবের নিধন অবধি একই রকম শক্তি নিয়ে লড়ে গিয়েছেন। বদলেছে মাত্র চুলের রং। 
দু’টি পর্ব জুড়েই দেথা গিয়েছে, কী ভাবে নিষ্ঠার সঙ্গে মাহিষ্মতি শাসকের আজ্ঞা পালন করেছেন কাট্টাপা। প্রথম পর্বে যেমন মাহিষ্মতি সাম্রাজ্যের হয়ে লড়েছেন, দ্বিতীয় পর্বে তেমনই ভল্লালদেবকে হত্যা করতে মহেন্দ্র বাহুবলীকে পূর্ণ সহযোগিতা করেছেন। শক্তির কোনও হেরফের হয়নি বললেই চলে। এর পরেই অনেকের মনে প্রশ্ন জেগেছে, তা হলে কাটাপ্পার বয়স কত?
 
অমরেন্দ্র বাহুবলীর রাজ্যাভিষেক হওয়ার পরে যখন দেবসেনার প্রেমে পড়েন, তখন কাটাপ্পার বয়স ৬০। কারণ অমরেন্দ্র বাহুবলী কাটাপ্পার উদ্দেশে বলেন, ‘‘৬০ বছরের বুড়ো প্রেমের ভাষা বুঝলো না। কী ভাবে একে বোঝাই?’’ ধরে নেওয়া যাক, এই সময়ে অমরেন্দ্র বাহুবলীর বয়স ছিল ২৫। অর্থাৎ অমরেন্দ্র ও ভল্লালদেবের জন্মের সময়ে কাটাপ্পার বয়স ৩৫। যদিও সত্যরাজ অভিনীত কাটাপ্পা চরিত্রটিকে দেখে একেবারেই ৩৫ বলে মনে হয়নি। 
অন্যদিকে, অমরেন্দ্র বাহুবলীর মৃত্যুর দিনই জন্ম মহেন্দ্র বাহুবলীর। আর তখন থেকেই দেবসেনাকে বন্দী করে ভল্লাল দেব। এর ২৫ বছর পর বন্দী দেবসেনাকে উদ্ধার করেন ছেলে মহেন্দ্র বাহুবলী। অর্থাৎ তখন কাটাপ্পার বয়স ৬০+২৫=৮৫। 
শুধু কাটাপ্পাই নয়, ভল্লালদেবেরও তেমন পরিবর্তন হয়নি বললেই চলে। ‘বাহুবলী দ্য কনক্লুশন’-এ ভল্লালদেবের বয়স ৫০ বছর। কিন্তু চুল দাড়ির রঙ ছাড়া তার সবই এক। বরং আরও বলিষ্ঠ।